Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 108/13/6601	Banská Bystrica, 18.6.2013
EEČ : 2-45-171-2013

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že,   14. februára 2013 v čase o 03.15 h v Banskej Bystrici na Troskách č. 25, pri šatni v zadných priestoroch klubu Ministry of Fun fyzicky napadla XXXXX, nar. 05. 03. 1992, tak, že ju bez slov spredu najmenej trikrát udrela zovretou päsťou do oblasti nosa a zároveň ju potiahla za vlasy tak, že jej nimi zozadu trhla, čím jej spôsobila pomliaždenie tváre a zlomeninu nosovej kosti, ktoré zranenia si vyžiadali dobu liečenia 14 dní.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadku uhradiť poškodenej XXXXX v skúšobnej dobe škodu vo výške 400,- €.

Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OO PZ XXXXX - západ  ČVS: ORP-201/OZ-BB-2013  z 24.04.2013 bolo  podľa  § 206 ods. 1  Tr. por. vznesené obvinenie XXXXX pre prečin ublíženia na zdraví podľa § 156 ods. 1 Trestného zákona a prečin výtržníctva podľa § 364 ods. 1 písm. a) Trestného zákona, na tom skutkovom základe, ako je uvedené vo výrokovej časti uznesenia.

V priebehu skráteného vyšetrovania boli k veci vypočutí - obvinená XXXXX, svedkyňa - poškodená XXXXX a svedkovia  XXXXX, XXXXX a XXXXX. 
Obvinená XXXXX v prípravnom konaní vypovedala, že poškodenú viackrát udrela do tváre, pričom si ju pomýlila s iným dievčaťom, ktoré predtým obťažovalo jej priateľa. To, čo sa stalo ju veľmi mrzí. Až neskôr sa dozvedela koho vlastne udrela a cez Facebook sa jej ospravedlnila.  Udrela ju pravou rukou zovretou v päsť asi trikrát a niekoľkokrát ju kopla do nôh. Bola vtedy veľmi nervózna. Veľmi ľutuje čo vykonala a je ochotná škodu uhradiť formou mesačných splátok. 

Dňa 17.06.2013 bol Okresnej prokuratúre v Banskej Bystrici v uvedenej trestnej veci obvinenej doručený návrh povereného príslušníka OO PZ XXXXX - západ  na podmienečné zastavenie trestného stíhania.

Poškodená  sa v priebehu prípravného konania vyjadrila, že  súhlasí so spísaním  dohody o náhrade škody s tým, že trvá na celej výške ňou  uplatňovaného nároku na náhradu škody, t.j. 729,78 €. 

Dňa 14.06.2013 bola medzi obvinenou XXXXX a splnomocnenou zástupkyňou poškodenej XXXXX uzatvorená dohoda o náhrade škody s tým, že suma vo výške 329,78 € bola poškodenej odovzdaná pri oboznámení sa s výsledkami vyšetrovania. Z dohody vyplýva, že obvinená je povinná uhradiť škodu v splátkach vo výške 100,-€ mesačne počnúc mesiacom júl 2013 a končiac októbrom 2013. Škoda má byť uhrádzaná poštovou poukážkou na adresu XXXXX. 

Podľa § 364 ods.1 písm. a/ Tr. zák. sa prečinu výtržníctva dopustí ten, kto sa dopustí slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného.
Podľa § 156 ods. 1 Tr.zák. sa  prečinu ublíženia na zdraví dopustí ten, kto inému úmyselne  ublíži na zdraví.

V zmysle ust. § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu, podmienečne zastaviť trestné stíhanie, ak:
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Obvinená sa v prípravnom konaní ku skutku priznala a svoje konanie úprimne oľutovala. Zároveň sa dopustila prečinov, za ktoré Trestný zákon ukladá trestnú sadzbu vo výmere až na 5 rokov.

Obvinená je študentkou 5 ročníka Hotelovej akadémie SOŠ XXXXX. Z hodnotenia školy vyplýva, že patrí medzi najlepšie žiačky v triede. Jej dochádzka na vyučovanie je pravidelná a nikdy nemala problémy s návykovými látkami.  Zo správy obce XXXXX vplýva, že v mieste trvalého bydliska má dobrú povesť a v kontaktoch so spoluobčanmi vystupuje vždy slušne. Ochotne sa zapája do života obce pri úprave životného prostredia aj pri organizovaní športových a kultúrnych podujatí a iných spoločenských akcií.  V komisii pre ochranu verejného poriadku s ňou neriešili žiadny problém, ani sa na ňu nesťažoval žiadny občan.  Doposiaľ priestupkovo prejednávaná nebola. Doteraz súdom trestaná nebola. 

S poukazom na tieto skutočnosti možno vyvodiť záver, že obvinená spĺňa zákonné podmienky pre podmienečné zastavenie  trestného stíhania.

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
Vzhľadom na okolnosti prípadu a na osobu obvinenej som jej určila skúšobnú dobu v trvaní 12 mesiacov, ktorú považujem za dostatočnú.

	Podľa § 216 ods. 3 Tr. por. sa  obvinenému, ktorý uzavrel s poškodeným dohodu o náhrade škody v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.  Z uvedeného dôvodu bola obvinená zaviazaná uhradiť škodu poškodenej v rámci plynutia skúšobnej doby. 

	Preto som rozhodla tak, ako je uvedené vo výrokovej časti uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka